**A büntetés-végrehajtás országos parancsnokának**

**29/2016. (VII. 13.) OP**

**szakutasítása**

**a központi és helyi toborzási adatbázis létrehozásával**

**és működtetésével kapcsolatos feladatokról**

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján - figyelemmel a rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvény (a továbbiakban: Hszt.) 124. §-ára, a közszolgálati tisztviselőkről szóló 2011. évi CXCIX. törvény 45. §-ára, a közalkalmazottak jogállásáról szóló 1992. évi XXXIII. törvény 20/A. §-ára, valamint a belügyminiszter irányítása alá tartozó rendvédelmi feladatokat ellátó szervek hivatásos állományát érintő személyügyi igazgatás rendjéről szóló 31/2015. (VI.16.) BM rendelet 19-20. §-ára – a központi és helyi toborzási adatbázis létrehozásával és működtetésével kapcsolatos feladatokról az alábbi szakutasítást adom ki.

**I.**

**A szabályzat hatálya**

1. A szabályzat hatálya a Büntetés-végrehajtás Országos Parancsnoksága (továbbiakban: BvOP), a büntetés-végrehajtási intézetek és intézmények, a fogvatartottak kötelező foglalkoztatására létrehozott gazdálkodó szervezetek (a továbbiakban: bv. szerv) hivatásos szolgálati jogviszonyban, kormánytisztviselői és közalkalmazotti jogviszonyban álló tagjaira (a továbbiakban: személyi állomány) terjed ki.

**II.**

**Általános rendelkezések**

1. A megújult kiválasztási rendszer bevezetésével a Hszt.-ben meghatározott követelmények érvényesítésén túl megvalósul a rendvédelmi életpálya egyik alapelveként megfogalmazott tudáson, tapasztalaton, teljesítményen és az esélyegyenlőségen alapuló előmenetel, mely a legrövidebb úton biztosítja a felkészült, képzett, identifikált és megfelelő szakmai kompetenciákkal rendelkező belső utánpótlást. A jogszabályi követelményként megfogalmazott megkülönböztetés nélküli – kizárólag a szakmai képességek, képzettségek, a gyakorlat és a teljesítmény, továbbá a szolgálatban eltöltött idő alapján meghatározott – utánpótlás elsődlegesen a bv. szerv meglévő (aktív) állományából történhet. Alkalmas belső pályázó hiányában a bv. szerv más rendvédelmi vagy közigazgatási szervektől pályázattal, majd utolsó lépésként külső személyek bevonásával biztosíthatja erőforrásigényét.

**II.**

**A Helyi Toborzási Adatbázis**

1. Az erőforrásbázis kialakítása érdekében minden bv. szervnél létre kell hozni a Helyi Toborzási Adatbázist (a továbbiakban: HTA), melynek erőforrásbázisát a bv. szerv azon aktív állománytagjai képezik, akik önkéntes hozzájárulásukkal és szándéknyilatkozatukkal kifejezik az adott bv. szerven belüli előmeneteli szándékuk.
2. A HTA az adatvédelmi szabályok betartásával, a megkülönböztetés nélküli előmenetel biztosításával, egyben a szolgálati érdekre is figyelemmel, lehetővé teszi az adott bv. szerv belső munkaerőigényének és az állomány előmenetelének összehangolt és szervezett – a belső szabályzóiban meghatározott kiválasztási eljárásrenden alapuló – keretek közötti kielégítését.
3. A HTA-ba való bekerülés elengedhetetlen feltétele, hogy a bv. szerv személyi állományának tagja az 1. mellékletben lévő HTA-ba vételről szóló nyilatkozatot, valamint a 2. mellékletben szereplő adatlapot kitöltse, hozzájárulását írásban kinyilvánítsa. Új belépők esetén első alkalommal a véglegesítést követően kerülhet sor a nyilatkozatok megtételére.
4. A HTA rendszerét a bv. szerv személyügyi szakterülete vezeti. A HTA-t a nyilatkozatok olyan manuális és elektronikus rendszerezésével kell kialakítani, mely áttekinthetőséget és egyszerű lekérdezhetőséget biztosít a releváns tartalmi elemek (képzettség, végzettség, szolgálati idő, minősítés stb.) tekintetében. Az elektronikus nyilvántartás a 3. mellékletben meghatározott táblázat alkalmazásával történik.
5. A HTA nyilvántartásának aktualizálása érdekében a személyügyi szakterület tárgyév április 30-áig felülvizsgálja az adatok (személyes adatok, beosztásváltozás stb.) helytállóságát, naprakész állapotát, melynek keretében ismételten nyilatkoztatja (4. melléklet) a HTA rendszerben nyilvántartott állományt előmeneteli szándéka további fenntarthatósága tárgyában.
6. A személyi állomány tagját kérelmére haladéktalanul törölni kell a HTA nyilvántartásából, illetve szükség esetén újbóli szándéknyilatkozatának megfelelően 8 munkanapon belül módosítani adatait. Adatmódosítást kizárólag a 2. melléklet újbóli kitöltésével lehet érvényesíteni.

**III.**

**Központi Toborzási Adatbázis**

1. A Központi Toborzási Adatbázis (a továbbiakban: KTA) működtetése a BvOP Humán Szolgálatának (a továbbiakban: Humán Szolgálat) hatáskörébe tartozik, melynek erőforrásbázisát azon aktív állománytagok képezik, akik szándéknyilatkozataikban másik bv. szervet is megjelölnek esetleges szolgálati helyként, egyben hozzájárulnak adataik KTA-ba vételéhez (1. és 2. melléklet).
2. A KTA az adatvédelmi szabályok betartásával, a megkülönböztetés nélküli előmenetel biztosításával, egyben a szolgálati érdekre is figyelemmel, lehetővé teszi a bv. szervek közötti munkaerőigények és az állomány szakmai mobilitásának összehangolt és szervezett – külön eljárásrenden alapuló – keretek közötti kielégítését.
3. A KTA-ba jelentkező állománytagok nyilatkozatainak és adatlapjainak egy másolati példányát a nyilatkozattételt követő 8 napon belül továbbítani kell a BvOP Humán Szolgálata részére, egyben elektronikusan megküldeni a 3. melléklet szerinti adattáblát. Azon állománytagokat, akik kizárólag saját szervezeti egységüknél tervezik előmenetelüket a HTA-ban kell nyilvántartani.
4. A bv. szerv személyügyi szakterülete a HTA évenkénti felülvizsgálata, illetve az állomány nyilatkoztatása keretében tárgyév május 31-éig tájékoztatja a BvOP Humán Szolgálatát a KTA erőforrásbázisában bekövetkező esetleges változásokról.

**IV.**

**Utánpótlási eljárásrend**

1. Betölthető szolgálati beosztás esetén, amennyiben saját HTA erőforrásból – a belső szabályzóiban kidolgozott és rögzített kiválasztási eljárásrend keretében – a bv. szerv nem tudja biztosítani a megfelelő utánpótlást, a bv. szerv személyügyi szakterülete haladéktalanul megkeresi a BvOP Humán Szolgálatát a KTA-ból történő alkalmas személyek kiajánlása érdekében. A megkeresésben meg kell jelölni az aktuális beosztáshoz – a törvényben meghatározott képzettségi követelményeken felül – elvárt főbb szakmai és egyéni kompetenciákat.
2. A megjelölt feltételek alapján a BvOP Humán Szolgálata 8 munkanapon belül leválogatja a KTA rendszeréből a releváns személyeket, akik szándéknyilatkozataik, életpályájuk, képzettségük, szolgálati idejük és egyéb kompetenciáik alapján megfelelnek a beosztás betöltéséhez szükséges követelményeknek, majd adataikat továbbítja az érintett bv. szerv részére.
3. A bv. szerv személyügyi szakterülete – a belső szabályzóiban kidolgozott és rögzített kiválasztási eljárásrend szerint – bizottsági keretek között, 8 munkanapon belül írásos előterjesztést tesz az állományilletékes parancsnok részére a beosztás betöltésére alkalmas személyt illetően.
4. A munkáltatói döntés eredményéről a bv. szerv személyügyi szakterülete haladéktalanul értesíti a Humán Szolgálatot, melynek keretében tájékoztatást ad a tervezett intézkedésekről. Szolgálati viszony módosítása esetén a Hszt. 52-57. §-ai az irányadók.

**IV.**

**Záró rendelkezések**

1. Jelen szakutasítás a kiadást követő napon lép hatályba.

**Csóti András bv. altábornagy**

országos parancsnok

Mellékletek:

1. számú melléklet: [Nyilatkozat helyi/központi toborzási adatbázisba vételről](http://bv.gov.hu/admin/download/3/cf/71000/2016_29szu-m01.docx)

2. számú melléklet: [Adatlap központi/helyi toborzási adatbázisba kerüléshez](http://bv.gov.hu/admin/download/4/cf/71000/2016_29szu-m02.docx)

3. számú melléklet: [Központi/ helyi toborzási adatbázis](http://bv.gov.hu/admin/download/5/cf/71000/2016_29szu-m03.xlsx)

4. számú melléklet: [Nyilatkozat helyi/központi toborzási adatbázisba vétel fenntartásáról](http://bv.gov.hu/admin/download/6/cf/71000/2016_29szu-m04.docx)